সিলেটে একদিনে ৫৯ জনের করোনা শনাক্ত
প্রকাশিত: ০৩:০০, ১৩ জুলাই ২০২০
সিলেট জেলায় আরও ৫৯ জন করোনা পজিটিভ শনাক্ত হয়েছেন।
রোববার (১২ জুলাই) সিলেটের দুটি পিসিআর ল্যাবে নমুনা পরীক্ষায় তাদের করোনা পজিটিভ আসে। নতুন শনাক্ত হওয়া ব্যক্তিদের মধ্যে চারজন চিকিৎসক আছেন। এ নিয়ে সোমবার (১৩ জুলাই) সকাল পর্যন্ত জেলায় শনাক্ত হলেন ৩ হাজার ১২৯ জন।
সিলেট এমএজি ওসমানী মেডিক্যাল কলেজ হাসপাতালের উপ-পরিচালক ডা. হিমাংশু লাল রায় জানান, রোববার হাসপাতালের পিসিআর ল্যাবে ৯৪ জনের নমুনা পরীক্ষার পর ৩৪ জনের করোনা পজিটিভ আসে। নতুন শনাক্ত হওয়া ব্যক্তিদের মধ্যে সিলেট নগরীর ২৭ জন। বাকিরা নগরীর বাইরের বিভিন্ন উপজেলার বাসিন্দা।
শাহজালাল বিজ্ঞান ও প্রযুক্তি বিশ্ববিদ্যালয়ের জেনেটিক ইঞ্জিনিয়ারিং অ্যান্ড বায়োটেকনোলজি বিভাগের সহকারী অধ্যাপক হাম্মাদুল হক জানান, বিশ্ববিদ্যালয়ের পিসিআর ল্যাবে ১৫৯ জনের নমুনা পরীক্ষায় ৩৪ জনের করোনা পজিটিভ আসে। এর মধ্যে সিলেট জেলার বাসিন্দা ২৫ জন। বাকি ৯ জন সুনামগঞ্জের।
৫ এপ্রিল সিলেট জেলায় প্রথম করোনা রোগী শনাক্ত হয়। আর ১৫ এপ্রিল প্রথম করোনা রোগীর মৃত্যু হয়। এ পর্যন্ত জেলায় মারা গেছেন ৭৮ জন। সুস্থ হয়ে উঠেছেন ৬৭৮ জন।